jemenokonomi


 * Økonomi **

Da de to Jemen-statene gikk sammen i 1990, hadde de vidt forskjellige økonomiske systemer. Nord-Jemen hadde et vestlig orientert system, mens Sør-Jemen hadde et statskontrollert system. Dette førte til en blandingsøkonomi med delvis privatisert, delvis statskontrollert næringsliv. Etter sammenslåingen ble det stor økonomisk nedgang som følge av en rekke faktorer. Jemens økonomi ble sterkt svekket under Golfkrigen i 1990-91, mye grunnet FN-sanksjoner mot Irak, som Jemen sluttet seg til. Irak var en av Jemens viktigste handelspartnere, og Jemen mistet derfor betydelige inntekter. I tillegg kom hjemsendelsen av nærmere 1 million gjestearbeidere fra Jemen, utplassert i Saudi-Arabia og andre Golfstater. Dette førte til en økende arbeidsledighet på 25 – 30 % og hele 50 % av statens ventede inntekter gikk bort. Etter borgerkrigen som førte til en ødeleggelse anslått til 4 milliarder USD, gikk landet inn i en økonomisk krise. Turistnæringen gikk også kraftig ned etter terrorangrepet på USA 11. september 2001.

I dag er Jemen det av de fattigste landene på den arabiske halvøya. De produserer olje og jordbruksvarer. De er ikke selvforsynt med matvarer, men eksporterer kaffe, olje, bomull, skinn, druer, tørket og saltet fisk. Også eksporten av det narkotiske middelet kath er en viktig inntektskilde, og dekker rundt 25 % av inntektene til Jemens bønder.